31991R1134
L 112/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EИО) № 1134/91 НА СЪВЕТА
oт 29 април 1991 година
относно тарифните условия, приложими към вноса в Общността на продукти, произхождащи от Окупираните територии, и за отмяна на Регламент (EИО) № 3363/86
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по специално член 113 от него,
като взе предвид предложението на Комисията,
като има предвид, че продуктите, произхождащи от Западния бряг на река Йордан или от ивицата Газа (наричани „Окупирани територии“) и двете окупирани от Израел, се ползват от преференциално отношение с оглед на достъпа до пазара на Общността по силата на Регламент (EИО) № 3363/86 на Съвета oт 27 октомври 1986 г. за тарифните условия, приложими към вноса в Общността на продукти, произхождащи от окупираните територии (1);
като има предвид, че преференциалните условия предвиждат свободен достъп до пазара на Общността на промишлени стоки и преференциална тарифа за някои селскостопански продукти;
като има предвид, че е необходимо да се въведат мерки, които бързо да подобрят условията за достъп до пазара на Общността на селскостопански продукти, произхождащи от окупираните територии; като има предвид, че за постигането на тази цел Регламент (EИО) № 3363/86 трябва да бъде заменен от нов регламент,
ПРИЕ НАСТОЯЩИЯ РЕГЛАМЕНТ:
Член 1
1. Продукти, различни от онези, изброени в приложение II към Договора и произхождащи от Окупираните територии, се внасят в Общността без количествени ограничения или мерки с еквивалентен ефект и са освободени от митнически задължения и такси с еквивалентен ефект.
2. В случай на продукти, изброени в приложението към Регламент (EИО) № 3033/80 на Съвета oт 11 ноември 1980 г. относно въвеждане на търговски условия, приложими за някои продукти, произведени в резултат на обработката на селскостопански продукти (2), чийто списък е посочен в приложение I, параграф 1 от настоящия регламент намира приложение само по отношение на фиксирания компонент на ставката, налагана на тези продукти при вноса им в Общността.
Член 2
Митническите задължения върху вноса в Общността на селскостопански продукти, изброени в приложение II, се погасяват на две еднакви вноски на 1 януари 1992 г. и 1 януари 1993 г. и в рамките на периодите, предвидени за всеки продукт.
Член 3
1. Член 2 се прилага в рамките на тарифната квота на Общността от 1 200 t за ягоди, които се включват в КН с код 0810 10 90.
2. В приложение II е предвидено референтно количество за някои продукти.
Когато вносът на тези продукти надвишава референтното количество, съответният продукт може да попадне под тарифната квота на Общността, която се прилага до обем, равен на референтното количество, ако съществува риск внасяните количества да създадат затруднения на пазара на Общността.
3. За продукти, изброени в приложение II, различни от тези по параграфи 1 и 2, може да се предвиждат референтни количества, ако съществува риск внасяните количества да създадат затруднения на пазара на Общността.
Тези продукти може в последствие да бъдат включени в тарифните квоти при същите условия като тези, предвидени в параграф 2.
4. Ставките на тарифните намаления, предвидени в приложение II, се прилагат за количествата, внесени в превишение на квотите.
5. От момента, в който в съответствие с приложението на член 2 митническите задължения достигнат нивото от 2 % или по-ниско, тяхното събиране се прекратява изцяло.
Член 4
Приложимите правила за произход са правилата, определени от Комисията с Регламент (EИО) № 4129/86 (3).
Член 5
Отменя се Регламент (EИО) № 3363/86.
Член 6
Настоящият регламент влиза в сила на 1 януари 1992 г.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 29 април 1991 година.